**ΦΑΡΜΑΚΕΥΤΙΚΟΣ ΣΥΛΛΟΓΟΣ ΗΛΕΙΑΣ**

**ΤΕΕ ΠΑΡΑΡΤΗΜΑ ΗΛΕΙΑΣ**

**ΟΔΟΝΤΙΑΤΡΙΚΟΣ ΣΥΛΛΟΓΟΣ ΗΛΕΙΑΣ**

**ΔΙΚΗΓΟΡΙΚΟΣ ΣΥΛΛΟΓΟΣ ΗΛΕΙΑΣ**

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ**

**ΕΛΜΕ ΗΛΕΙΑΣ**

**ΣΥΛΛΟΓΟΣ ΔΑΣΚΑΛΩΝ & ΝΗΠΙΑΓΩΓΩΝ Πύργος 14-12-2015**

**ΕΜΠΟΡΙΚΟΣ ΣΥΛΛΟΓΟΣ ΠΥΡΓΟΥ**

 **ΔΕΛΤΙΟ ΤΥΠΟΥ**

 Πραγματοποιήθηκε την Τετάρτη 9 Δεκεμβρίου 2015 στο Εργατικό Κέντρο Πύργου σύσκεψη εκπροσώπων των επιστημονικών και επαγγελματικών φορέων της πόλης του Πύργου, προκειμένου να εκτιμήσει την κατάσταση που επικρατεί στο Δήμο του Πύργου από τη συνεχιζόμενη αδυναμία της δημοτικής αρχής να ανταποκριθεί στο ελάχιστο καθήκον της, δηλαδή να προβαίνει στην αποκομιδή των απορριμμάτων και να διατηρεί την πόλη και τα χωριά καθαρά, ώστε να μην προκαλείται κίνδυνος για τη δημόσια υγεία. Από τη σύσκεψη αυτή και τη συζήτηση που διεξήχθη προέκυψαν τα εξής συμπεράσματα:

 **1)** Εξακολουθούν να ισχύουν στο ακέραιο όλες οι επισημάνσεις που κατά καιρούς έχουν κάνει οι επιστημονικοί φορείς της πόλης σχετικά με τις διαστάσεις του προβλήματος και τις επιπτώσεις του στην υγεία των πολιτών, στην εύρυθμη λειτουργία της κοινωνίας και στην απρόσκοπτη ανάπτυξη της τοπικής οικονομίας. Δυστυχώς όλες οι προσπάθειες της δημοτικής αρχής, αλλά και της περιφερειακής, καθώς και της κεντρικής διοίκησης περί σύντομης επίλυσης του προβλήματος αποδειχθήκαν αναποτελεσματικές, με συνέπεια να εξακολουθούμε να βρισκόμαστε ακόμη στο ίδιο σημείο σχετικά με την άμεση, την μεσοπρόθεσμη και την οριστική επίλυση του ζητήματος.

 **2)** Οι κατά καιρούς διαβεβαιώσεις της κυβέρνησης και των κρατικών φορέων ότι θα συνδράμουν στην προώθηση μεθόδων και διαδικασιών που θα αντιμετωπίζουν το πρόβλημα άμεσα αλλά και οριστικά αποδείχθηκαν μέχρι στιγμής κενές περιεχομένου και διέψευσαν την προσδοκία που είχε δημιουργηθεί ότι η ανεπάρκεια της δημοτικής αρχής

θα αντισταθμιστεί με την ενεργό ανάμειξη του κεντρικού κράτους και των υποδομών του. Σε αυτό το πλαίσιο εντυπωσιάζει η εκκωφαντική σιωπή των άλλοτε λαλίστατων για το ζήτημα αυτό κυβερνητικών βουλευτών, οι οποίοι καλό θα ήταν να τοποθετηθούν δημόσια επί των προτεινόμενων μεθόδων διαχείρισης των απορριμμάτων και κυρίως σχετικά με τη μέθοδο της δεματοποίησης, προκειμένου να διαπιστώσουν οι πολίτες αν εξακολουθούν να ισχύουν οι θέσεις και οι απόψεις που είχαν όταν ήταν στην αντιπολίτευση.

**3)** Εξακολουθεί να παραμένει ως στόχος όχι μόνο η άμεση αποκομιδή των απορριμμάτων αλλά και η προώθηση της συμφωνηθείσας ενδιάμεσης λύσης, η καθυστέρηση υλοποίησης της οποίας εγείρει πολλά ερωτηματικά και αμφιβολίες και θα πρέπει οι υπεύθυνοι για την προώθησή της να δώσουν επαρκείς εξηγήσεις για όσα έχουν γίνει μέχρι σήμερα και κυρίως για όσα έχουν παραληφθεί. Παράλληλα παραμένει επιτακτική η ανάγκη αποσαφήνισης των προθέσεων της κυβέρνησης σχετικά με τον εθνικό σχεδιασμό για τη διαχείριση των απορριμμάτων, ώστε να καταστεί σαφές αν η λύση της κατασκευής εργοστασίου στο νομό παραμένει προς συζήτηση ή έχει εγκαταλειφθεί και στην τελευταία περίπτωση να διευκρινιστεί με τι θα αντικατασταθεί.

**4)**  Από τη πλευρά του διευρυμένου μετώπου των επαγγελματικών και επιστημονικών φορέων του Πύργου δηλώνουμε ότι θα εξακολουθήσουμε να είμαστε παρόντες και να πιέζουμε προς την κατεύθυνση της άμεσης αντιμετώπισης του προβλήματος, όπως οφείλουμε να πράξουμε με βάση τον θεσμικό και κοινωνικό ρόλο του καθενός από εμάς. Πλέον οι προσπάθειες μας θα επικεντρωθούν στην αναζήτηση λύσεων από την κυβέρνηση και τους κρατικούς φορείς, αφού είναι δεδομένο ότι η δημοτική αρχή δεν είναι σε θέση να διαχειριστεί το συγκεκριμένο πρόβλημα που την ξεπερνά κατά πολύ.

**5)** Τέλος και όσον αφορά τις απαξιωτικές δηλώσεις του Δημάρχου Πύργου για τους επιστημονικούς φορείς της πόλης θεωρούμε ότι ουδείς λόγος συντρέχει να ασχοληθούμε με αυτές. Εξάλλου δεν είμαστε εμείς που εκλεγήκαμε υποσχόμενοι ότι έχουμε λύσεις για το πρόβλημα των σκουπιδιών και δεν είμαστε εμείς που πρέπει να λογοδοτήσουμε στην τοπική κοινωνία για το γεγονός ότι οι υποσχέσεις αυτές αποδείχτηκαν ψεύτικες.

 Οι Πρόεδροι των Συλλόγων

Θεοδωρόπουλος Δημήτριος (Φαρμακευτικός Σύλλογος Ηλείας)

Κανελλόπουλος Βασίλειος (ΤΕΕ Παράρτημα Ηλείας)

Γαλανόπουλος Αλέκος (Οδοντιατρικός Σύλλογος Ηλείας)

Δημητρουλόπουλος Δημήτριος ( Δικηγορικός Σύλλογος Ηλείας)

Κατσαρός Νίκος (Ιατρικός Σύλλογος Πύργου-Ολυμπίας )

Ασμής Λάζαρος (Πρόεδρος ΕΛΜΕ Ηλείας)

Σοφιανόπουλος Αλέκος (Σύλλογος Δασκάλων και Νηπιαγωγών Πύργου)

Πετρόπουλος Κωνσταντίνος (Εμπορικός Σύλλογος Πύργου)